สบน.ฟันธงขายหุ้นปตท.ไม่ลดหนี้
ยันขายหุ้นปตท.บินไทยให้วายุภักษ์หนี้สาธารณะแค่แต่งบัญชีก็ไม่ลดลง
21 ม.ค. 2555

ยันขายหุ้นปตท.บินไทยให้วายุภักษ์หนี้สาธารณะแค่แต่งบัญชีก็ไม่ลดลง
สบน.ฟันธง คลังเฉือนหุ้น ปตท.การบินไทย 2% ไม่ช่วยลดหนี้สาธารณะ เพราะหนี้ส่วนใหญ่รัฐไม่ได้ค้ำประกันอยู่แล้ว 
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า ปัจจุบันนี้หน่วยงานรัฐวิสาหกิจทั้งหมดมีหนี้สินอยู่ที่ 1.5 ล้านล้านบาท ซึ่งแบ่งเป็นหนี้สินที่รัฐบาลไม่ได้มีการค้ำประกันประมาณ 5.17 แสนล้านบาท และหนี้สินที่รัฐบาลค้ำประกันประมาณ 5.41 แสนล้านบาท 
หนี้ส่วนใหญ่เป็นของรัฐวิสาหกิจขนาดใหญ่ โดยเฉพาะบริษัท ปตท. มีหนี้สินทั้งสิ้น 2.52 แสนล้านบาท โดยแบ่งเป็นหนี้ที่รัฐบาลค้ำประมาณ 1 หมื่นล้านบาท และหนี้ที่รัฐบาลไม่ได้ค้ำประกัน 2.42 แสนล้านบาท โดยในส่วนนี้แบ่งเป็นหนี้ในประเทศประมาณ 1.74 แสนล้านบาท และหนี้ต่างประเทศอีก 6.8 หมื่นล้านบาท ขณะที่บริษัท การบินไทย มีหนี้สินทั้งสิ้น 1.32 แสนล้านบาท โดยทั้งหมดเป็นหนี้ที่รัฐบาลไม่ได้ค้ำประกัน และส่วนใหญ่เป็นหนี้ในประเทศประมาณ 7.5 หมื่นล้านบาท หนี้ต่างประเทศอีก 5.7 หมื่นล้านบาท ซึ่งเมื่อรวมตัวเลขภาระหนี้สินของทั้ง ปตท.และการบินไทยแล้ว มีหนี้สินรวมกันอยู่ที่ 3.7 แสนล้านบาท 
“หากคลังมีการขายหุ้นของทั้งสองบริษัท จะช่วยลดยอดหนี้สาธารณะได้ไม่ถึง 10% จากปัจจุบันหนี้สาธารณะของประเทศอยู่ที่ 40% หรือประมาณ 4 ล้านล้านบาท” นายจักรกฤศฏิ์ กล่าว
นอกจากนี้ ยังมีหนี้ของรัฐวิสาหกิจอื่นอีกจำนวนมาก ขณะนี้รัฐบาลมีนโยบายที่จะต่ออายุกองทุนภายุภักษ์อยู่แล้ว แนวคิดที่จะให้กองทุนวายุภักษ์เข้าไปซื้อหุ้นของ ปตท.และการบินไทย คงเป็นเทคนิคการบริหารของรัฐบาล 
นายจักรกฤศฏิ์ กล่าวอีกว่า การดำเนินการในเรื่องดังกล่าว รัฐบาลต้องคำนึงถึงแนวทางในการดูแลภาพรวมธุรกิจพลังงานและธุรกิจการบินให้มีความเหมาะสมด้วย ส่วนกระบวนการและขั้นตอน คงต้องว่ากฎหมายในการจัดตั้งรัฐวิสาหกิจแต่ละแห่ง มีการกำหนดการบริหารจัดการไว้อย่างไร คลังจะต้องถือหุ้นไว้ที่สัดส่วนเท่าไหร่ เพื่อไม่ให้มีผลกระทบในแง่ของการบริหารจัดการ โดยส่วนตัวเห็นว่าหากคลังยังถือหุ้นในสัดส่วน 3035% ก็ยังถือเป็นเจ้าของใหญ่อยู่
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ชี้แจงว่า กองทุนวายุภักษ์แม้จะอยู่ภายใต้กระทรวงการคลัง แต่ก็ไม่ได้เป็นรัฐวิสาหกิจ เมื่อไปถือหุ้นแทนรัฐบาล 2% ปตท.จึงหลุดจากการเป็นรัฐวิสาหกิจ 
“หนี้และข้อผูกพันของ ปตท.ประมาณ 7 แสนล้านบาท จะกลายเป็นหนี้สาธารณะ ซึ่งเป็นสิ่งที่สะท้อนฐานะทางการคลังของรัฐบาลไทยได้เป็นอย่างดี โดยการที่หนี้ของ ปตท.กลายมาเป็นหนี้สาธารณะนั้นเป็นสิ่งที่ไม่ตรงกับความเป็นจริง เพราะ ปตท.ได้ยืนอยู่บนขาของตัวเอง ลงทุนเอง โดยไม่ได้รับงบประมาณสักบาทจากรัฐบาล” นายวีรพงษ์